যুগান্তরের কারাবন্দি সাংবাদিকের মুক্তিসহ মামলা প্রত্যাহারের দাবি ডিইউজের
সংবাদ প্রকাশের জের ধরে ডিজিটাল সিকিউরিটি আইনে মামলা দিয়ে দৈনিক যুগান্তরের কেরানীগঞ্জ প্রতিনিধি আবু জাফরকে গ্রেফতার ও অন্য ৫ প্রতিনিধিকে হয়রানির নিন্দা জানিয়ে উদ্বেগ প্রকাশ করেছে ঢাকা সাংবাদিক ইউনিয়ন (ডিইউজে)।







সোমবার এক বিবৃতিতে সংগঠনের পক্ষে ডিইউজে সভাপতি আবু জাফর সূর্য ও সাধারণ সম্পাদক সোহেল হায়দার চৌধুরী এই নিন্দা ও উদ্বেগ প্রকাশ করেন।




বিবৃতিতে তারা বলেন, সরকার যখন বারবার গণমাধ্যমের স্বাধীনতার ওপর গুরুত্বারোপ করছে তখন রিপোর্ট প্রকাশের কারণে সাংবাদিককে গ্রেফতার ও হয়রানি সরকারের সদিচ্ছাকে প্রশ্নবিদ্ধ করে। এ ধরনের কর্মকাণ্ডে জড়িতরা উদ্দেশ্যমূলকভাবে সরকারকে বিতর্কিত করতে ও বেকায়দায় ফেলতে চাইছে কিনা তাও বিবেচনা করা দরকার।
বিবৃতিতে আবু জাফর সূর্য ও সোহেল হায়দার চৌধুরী বলেন, সরকার যখন গণমাধ্যমকর্মীদের জন্য নানা ধরনের কল্যাণমুখী পদক্ষেপ গ্রহণ করে তাদের প্রতি ভালোবাসার নিদর্শন রাখছে, তখন পুলিশের কোনো কোনো সদস্যের অনাকাঙ্ক্ষিত কর্মকাণ্ড সরকারের সদিচ্ছাকে বিতর্কিত করছে।
তারা বলেন, ডিজিটাল নিরাপত্তা আইনের বিভিন্ন ধারা নিয়ে সাংবাদিকদের আপত্তির মুখে প্রধানমন্ত্রী শেখ হাসিনা নিশ্চয়তা দিয়েছিলেন, তথ্যবহুল সাংবাদিকতার জন্য কোনো প্রকৃত ও পেশাদার সাংবাদিক এ আইনে হয়রানির শিকার হবেন না। অথচ গত ১৯ ফেব্রুয়ারি যুগান্তরে ‘নবাবগঞ্জের ওসি মোস্তফা কামালের আলীশান বাড়ি’ শীর্ষক সংবাদের কারণে পত্রিকাটির কেরানীগঞ্জ প্রতিনিধিকে ডিজিটাল নিরাপত্তা আইনে গ্রেফতার করা হয়েছে। যা সাংবাদিক সমাজকে হতাশাগ্রস্ত করছে।
বিবৃতিতে নেতারা অবিলম্বে আবু জাফরকে নিঃশর্ত মুক্তিদানসহ সংশ্লিষ্ট ৫ জনকে হয়রানি থেকে নিবৃত্ত হতে পুলিশকে অনুরোধ জানান। তারা ডিজিটাল নিরাপত্তা আইনে থাকা সাংবাদিক নিবর্তনমূলক ধারাগুলো বাতিল করা অথবা তথ্যবহুল প্রকৃত সাংবাদিকতার ক্ষেত্রে এ আইনের ব্যবহার বন্ধের অনুরোধ জানান।

সংবাদ প্রকাশের জের ধরে ডিজিটাল সিকিউরিটি আইনে মামলা দিয়ে দৈনিক যুগান্তরের কেরানীগঞ্জ প্রতিনিধি আবু জাফরকে গ্রেফতার ও অন্য ৫ প্রতিনিধিকে হয়রানির নিন্দা জানিয়ে উদ্বেগ প্রকাশ করেছে ঢাকা সাংবাদিক ইউনিয়ন (ডিইউজে)।